LT Europos Sąjungos oficialusis leidinys C 255/16

Nereikšmingo pakeitimo paraiškos pagal Reglamento (ES) Nr. 1151/2012 53 straipsnio 2 dalies antrą pastraipą paskelbimas

(2015/C 255/08)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Reglamento (ES) Nr. 1151/2012 (2) 53 straipsnio 2 dalies antrą pastraipą

„TROTE DEL TRENTINO“

ES Nr.: IT-PGI-0105-01330 – 28.4.2015

SKVN ( ) SGN ( X ) GTG ( )

1. Pareiškėjų grupė ir teisėtas interesas

ASTRO - Associazione Troticoltori Trentini Via Guardini n. 73 38100 Trento ITALIA E. paštas info@pec.confagricolturatn.it

2. Valstybė narė arba trečioji šalis

Italija

3. Keičiamos produkto specifikacijos dalys

— ☐ Produkto aprašymas — ☐ Kilmės įrodymas — ☒ Gamybos būdas — ☐ Ryšys su geografine vietove — ☐ Ženklinimas etiketėmis — ☒ Kita [Atnaujintos nuorodos į teisės aktus]

4. Pakeitimo (-ų) pobūdis

— ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio paskelbto bendrojo dokumento keisti nereikia. — ☒ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir kurio bendrasis dokumentas (arba lygiavertis dokumentas) nepaskelbtas. — ☐ Produkto su registruota GTG specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Įsigaliojus Komisijos reglamentui (ES) Nr. 56/2013 (3), būtina papildyti bendrojo dokumento 3.3 punktą. SGN „Trote del Trentino“ žymimus upėtakius leidžiama šerti iš neatrajotojų gautais perdirbtais gyvūniniais baltymais ir kombinuotaisiais pašarais, kurių sudėtyje yra tokių baltymų. Tokių žaliavų šiuo metu yra didžiojoje dalyje pašarų. Todėl upėtakių augintojams ekonominiu požiūriu būtų labai sunku gauti pašarų, kurių sudėtyje nėra šių žaliavų arba jų pėdsakų, ir jais šerti žuvis.

Bendrojo dokumento 3.3 punktas papildomas toliau nurodytu sakiniu.

„Be to, leidžiama naudoti iš neatrajotojų gautus perdirbtus gyvūninius baltymus ir kombinuotuosius pašarus, kurių sudėtyje yra tokių baltymų.“

Atnaujintos nuorodos į teisės aktus

Nuorodos į Tarybos reglamentą (EB) Nr. 510/2006 (4) atnaujintos nuorodomis į Reglamentą (ES) Nr. 1151/2012.

BENDRASIS DOKUMENTAS

„TROTE DEL TRENTINO“

ES Nr.: IT-PGI-0105-01330 – 28.4.2015

SKVN ( ) SGN ( X )

1. Pavadinimas

„Trote del Trentino“

2. Valstybė narė arba trečioji šalis

Italija

3. Žemės ūkio produkto ar maisto produkto aprašymas

3.1. Produkto rūšis

1.7 klasė. Šviežia žuvis, moliuskai, vėžiagyviai ir iš jų pagaminti produktai

3.2. Produkto, kuriam taikomas 1 punkte nurodytas pavadinimas, aprašymas

Saugoma geografinė nuoroda „Trote del Trentino“ taikoma vaivorykštinių upėtakių rūšiai Oncorhynchus mykiss (Walb.) priklausančioms lašišinėms žuvims, auginamoms 4 punkte nurodytoje vietovėje. Vartotojams pateikiami upėtakiai turi pasižymėti šiomis savybėmis: jų nugara turi būti žalsva su rausvomis juostomis ant abiejų šonų; pilvas – balkšvas; visas kūnas ir nugaros bei uodegos pelekai padengti tamsiomis dėmelėmis. Įmitimo koeficientas turi būti atitinkamai nuo 1,25 (jei žuvys sveria iki 500 g) iki 1,35 (jei žuvys sveria daugiau nei 500 g). Bendras žuvienos riebalų kiekis neturi viršyti 6 proc. Žuviena būna baltos arba gelsvai rausvos spalvos, standi, minkšta, liesa, švelnaus žuvies skonio, subtilaus ir aromatingo gėlo vandens kvapo, be dumblo poskonio. Produktas turi turėti kuo mažiau šalutinių kvapų, o geosmino kiekis jame turi būti mažesnis už 0,9 μg/kg. Raumens standumo, išreikšto didžiausia gniuždymo jėga, vertė turi būti ne mažesnė kaip 4 N.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

Žuvys visada turi būti šeriamos laikantis tradiciškai susiformavusių reikalavimų ir nusistovėjusios sąžiningos praktikos. Būtent dėl to naudojamuose žuvų pašaruose negali būti GMO ir pašarai turi būti tinkamai sertifikuoti pagal galiojančias taisykles.

Siekiant pagerinti įprastą SGN „Trote del Trentino“ žuvienos kokybę, galima naudoti šias žaliavas:

1. kruopas, grūdus ir jų produktus bei šalutinius produktus, įskaitant baltymų koncentratus,

2. aliejingąsias sėklas ir jų produktus bei šalutinius produktus, įskaitant baltymų koncentratus ir aliejus,

3. ankštinių augalų sėklas ir jų produktus bei šalutinius produktus, įskaitant baltymų koncentratus,

4. gumbų miltus ir jų produktus bei šalutinius produktus, įskaitant baltymų koncentratus,

5. žuvų ir (arba) vėžiagyvių produktus ir šalutinius produktus, įskaitant aliejus,

6. jūros dumblių miltus ir šalutinius produktus,

7. neatrajotojų kraujo produktus.

Be to, leidžiama naudoti iš neatrajotojų gautus perdirbtus gyvūninius baltymus ir kombinuotuosius pašarus, kurių sudėtyje yra tokių baltymų.

Nustatant pašarų raciono sudėtį turi būti atsižvelgiama gyvūnų poreikius skirtingais jų auginimo etapais.

Galima naudoti visus galiojančiuose teisės aktuose nustatytus gyvūnų pašarams skirtus priedus. Kad žuviena būtų gelsvai rausvos spalvos, daugiausia naudojamas astaksantino karotinoidų pigmentas ir (arba) natūralios kilmės karotinoidai.

3.4. Specialūs gamybos veiksmai, atliktini nustatytoje geografinėje vietovėje

Mailiaus, jauniklių ir subrendusių žuvų auginimo etapai ir išdorojimas turi vykti 4 punkte nurodytoje vietoje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Galutinis produktas turi būti parduodamas sudėtas ant polistireno padėkliukų ir (arba) polistireno dėžėse ir apvyniotas plėvele ir (arba) vakuuminėse ir (arba) modifikuotos atmosferos pakuotėse. Priklausomai nuo prekės tipo, upėtakiai parduodami švieži neišdarinėti, išdarinėti, paruošti kaip filė ir (arba) supjaustyti.

Vartotojui pateikiami neišdarinėti ir (arba) išdarinėti produktai sveria ne mažiau kaip 200 g. Parduodama filė ir (arba) supjaustytas produktas sveria ne mažiau kaip 90 g.

3.6. Specialios produkto registruotu pavadinimu ženklinimo etiketėmis taisyklės

Ant visų pakuočių užrašas „saugoma geografinė nuoroda“ (it. Indicazione Geografica Protetta) arba santrumpa „SGN“ (it. I.G.P.) turi būti nurodyta (-as) aiškiai įskaitomais, nenutrinamais rašmenimis, kuriuos būtų galima lengvai atskirti nuo kitų užrašų.

Jie turi būti išversti į šalies, kurioje produktas parduodamas, kalbą. Draudžiama pateikti papildomų aiškiai nenustatytų apibūdinimų.

Kiekvienos pakuotės etiketėje arba ant pačios pakuotės turi būti aiškiai matomas toliau pateiktas logotipas. Logotipą taip pat galima atspausdinti naudojant pilkos spalvos tonus.

Be to, kiekvienoje etiketėje arba ant pakuotės turi būti pateiktas Europos SGN simbolis. Etiketėje ar atitinkamame skiriamajame ženkle turi būti nurodytas gamintojo ir (arba) prekių partijos numeris arba kodas.

4. Glaustas geografinės vietovės apibūdinimas

SGN „Trote del Trentino“ žymimų upėtakių auginimo vietovė apima visą Autonominės Trento provincijos teritoriją ir Brešos provincijos Bagolino savivaldybę. Šioje vietovėje teka didžiausios Trentino upės, o palei jų intakus driekiasi slėniai.

5. Ryšys su geografine vietove

Gamybos vietovė susiformavo vienu metu vykstant keletui ledynų ir upių erozijos procesų. Morfologiniu požiūriu vietovė daugiausia kalnuota, jos slėniai vietomis giliau ar sekliau įsirėžę į geologinį substratą, dėl to teritorijoje gausu vandens baseinų. SGN „Trote del Trentino“ žymimų upėtakių auginimo vietovėje vyrauja Alpių kalnų zonoms būdingas klimatas: čia dažnai lyja, žiemą dažnai sninga, vėsūs orai vyrauja net ir vasarą. Viso vandens, naudojamo upėtakiams auginti, šaltinis – šioje vietovėje niekada neištirpstantis sniegas ir ledas. Tokios šių upėtakių auginimo vietovės klimato ir hidrogeologinės sąlygos, kurių nebūtų įmanoma perkelti į kitą vietovę nei atkartoti, lemia upėtakių „Trote del Trentino“ išskirtinumą. Trentino šaltinių vandens cheminėje sudėtyje esančių mikroelementų (magnio, natrio, kalio) vertės yra žemesnės už vidutines Europos vertes, dėl to vanduo itin tinkamas upėtakiams auginti. Trentino upėtakių veisimo rezervuaruose naudojamas upelių vanduo yra aukštos biologinės kokybės, jo biotinis indeksas (it. Indice Biotico Esteso, I.B.E.) yra didesnis kaip 8 ir atitinka I arba II kokybės klasę.

Prašymas pripažinti SGN „Trote del Trentino“ grindžiamas tuo, kad šis produktas iš kitų tai pačiai prekių kategorijai priskiriamų produktų išsiskiria labai mažu įmitimo koeficientu ir riebalų kiekiu. Be to, žuviena būna standi, minkšta, liesa, švelnaus žuvies skonio, subtilaus ir aromatingo gėlo vandens kvapo, be dumblo poskonio, kuris dažnai būdingas auginamų upėtakių žuvienai.

Savitas upėtakių „Trote del Trentino“ savybes visų pirma lemia naudojamas vanduo, kuris turi daug deguonies, yra geros cheminės, fizinės bei biologinės sudėties ir žemos temperatūros (paprastai lapkričio–kovo mėn. ji nesiekia 10 °C) ir kurio toje vietovėje gausiai teka iš amžinųjų sniegynų arba ledynų.

Šaltame ir mažai maistinių medžiagų turinčiame vandenyje žuvys auga lėtai. Nors dėl to žuvų užauginama mažiau, jų žuviena būna geresnės kokybės – jai būdingas mažesnis įmitimo koeficientas ir riebalų kiekis. Be to, kadangi šioje vietovėje gausu vandens, o žemės paviršius yra nuožulnus, upėtakiai Trentino ūkiuose daugiausia auginami skirtingame aukštyje įrengtuose baseinuose – taip vanduo nuolat natūraliai prisotinamas deguonies. Dėl geros vandens kokybės jame sunkiai dauginasi dumbliai ir nepageidaujami mikroorganizmai, kurie kartu su metabolitais paprastai lemia nemalonų žuvienos skonį. Vienas iš jų – dumblo skonis, kurį žuvienai suteikia per didelis geosmino kiekis.

Klimato savybės ir žmogaus veikla – rūpinimasis upėtakių auginimo ūkių valdymu – lemia glaudžias SGN „Trote di Trentino“ žymimų upėtakių sąsajas su jų geografine auginimo vietove.

Labai sena upėtakių auginimo kultūra grindžiama per daugelį metų susiformavusia tradicija. Auginti žuvis rezervuaruose pradėta dar XIX a. – 1879 m. Torbolėje įrengtas dirbtinis žuvų auginimo rezervuaras, taip buvo siekiama išpopuliarinti žuvų veisimą, o viešuosiuose vandens telkiniuose atnaujinti upėtakių mailiaus išteklius. Vėliau įkurti pirmieji privatūs žuvivaisos ūkiai – 1891 m. Predaco, 1902 m. Džustino ir 1926 m. Tjonės savivaldybėse, o dar daugiau jų įkurta po Antrojo pasaulinio karo. Šie ūkiai ilgainiui išsaugojo savus veislynus, kuriuos kartais papildydavo kitų veislynų ar laukinių atmainų upėtakiais, ir taip upėtakių palikuonims suteikdavo savitų ypatumų.

Tokia auginimo tradicija įtvirtinta 1975 m. įkūrus „Associazione dei Troticoltori Trentini“ (Trentino upėtakių augintojų asociaciją), kuri atliko reikšmingą vaidmenį skatindama upėtakių auginimą toje vietovėje. Sąskaitos, etiketės, reklaminė medžiaga ir kt. dokumentai aiškiai liudija, kad pavadinimas „Trote del Trentino“ yra giliai įsitvirtinęs tiek kasdienėje, tiek verslo kalboje.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę prieštaravimų pateikimo procedūrą, paskelbdamos SGN „Trote del Trentino“ pakeitimo paraišką 2015 m. kovo 4 d.Italijos Respublikos oficialiajame leidinyje Nr. 52.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (SKVN, SGN, GTG nuorodomis žymimi gaminiai) ir galiausiai – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 179, 2014 6 19, p. 17.

(2) OL L 343, 2012 12 14, p. 1.

(3) OL L 21, 2013 1 24, p. 3.

(4) OL L 93, 2006 3 31, p. 12.